Oudste vrou in Amerika sterf | Netwerk24
Oudste vrou in Amerika sterf
Die oudste Amerikaanse vrou het volgens haar familie vreedsaam in haar slaap gesterf.
Hester Ford was 115 of 116 jaar oud – afhangend van watter sensus geglo word.
Volgens die Gerontology-navorsingsgroep was sy die oudste lewende persoon in die VSA tot en met haar dood die afgelope Saterdag. Gerontology glo Ford was 115 jaar en 245 dae oud. Volgens die groep se rekords is sy in 1905 op 'n plaas in Suid-Carolina gebore.
Hester Ford op haar 111de verjaardag in Augustus 2016. Foto: AP
Toe sy 14 jaar oud was, is sy met John Ford getroud en op 15 het sy die lewe geskenk aan die eerste van haar 12 kinders.
John is in 1963 oorlede, waarna Hester tot op die ouderdom van 108 op haar eie in Charlotte gewoon het. Haar familie het daarop aangedring dat sy 'n versorger aanstel nadat sy in die bad geval en 'n rib gekraak het.
Hester het 68 kleinkinders, 125 agterkleinkinders en minstens 120 agter-agterkleinkinders.
"Sy was 'n steunpilaar en staatmaker in ons familie wat baie liefde en ondersteuning aan elkeen van ons gegee het," sê haar agterkleinkind Tanisha Patterson-Powe.
Volgens haar het Hester elke oggend 'n halwe piesang geëet, buite gaan stap vir vars lug, die weervoorspelling gekyk en dan deur foto-albums geblaai, legkaarte gebou en musiek geluister. "Sy was nie net 'n verteenwoordiger van ons familie nie, maar van die swart Amerikaners se ras en kultuur in die land. Sy was daagliks 'n herinnering van hoe ver ons as mense in die land en op die aarde gekom het," sê Patterson-Powe.